Euroopa Liidu Teataja L 360 , 31/12/1985 Lk 0026 - 0028

Soomekeelne eriväljaanne: Peatükk 4 Köide 2 Lk 0096

Hispaaniakeelne eriväljaanne: Peatükk 04 Köide 4 Lk 0121

Rootsikeelne eriväljaanne: Peatükk 4 Köide 2 Lk 0096

Portugalikeelne eriväljaanne Peatükk 04 Köide 4 Lk 0121



Komisjoni määrus (EMÜ) nr 3719/85, 27. detsember 1985, millega kehtestatakse tehnilised ja kontrollimeetmed teiste liikmesriikide, välja arvatud Hispaania lipu all sõitvate laevade püügitegevuse suhtes Portugali vetes EUROOPA ÜHENDUSTE KOMISJON, võttes arvesse Euroopa Majandusühenduse asutamislepingut, võttes arvesse Hispaania ja Portugali ühinemisakti, eriti selle artikli 351 lõikeid 5 ja 6, ning arvestades, et: muude liikmesriikide kui Hispaania ja Portugali nende laevade väljaselgitamiseks ja kontrollimiseks, millel on lubatud Portugali vetes ühel ja samal ajal kala püüda, tuleb kehtestada tehnilised eeskirjad; ühinemisaktiga nähakse ette süsteemid püügiloaga laevade nimekirjade kohta, täiendades sellega meetmeid, mis on kehtestatud nõukogu 29. juuni 1982. aasta määrusega (EMÜ) nr 2057/82 (millega kehtestatakse teatavad kontrollimeetmed liikmesriikide laevade kalandustegevuse suhtes), [1] muudetud määrusega (EMÜ) nr 1729/83 [2]; ühinemisakti artikli 351 lõike 2 teise lõigu kohaselt peab kõnealuses artiklis nimetatud spetsialiseeritud püük alates 1. jaanuarist 1986 toimuma kooskõlas samasuguste kontrollimenetlustega nagu on kehtestatud Hispaania laevade suhtes, millel on lubatud kala püüda muude liikmesriikide kui Hispaania ja Portugali vetes; seetõttu tuleks võtta vastu teatavad tehnilised meetmed kalavarude kaitseks, piiramata seejuures meetmeid, mis on vastu võetud nõukogu 25. jaanuari 1983. aasta määrusega (EMÜ) nr 171/83 (teatavate tehniliste meetmete kehtestamise kohta kalavarude kaitseks), [3] viimati muudetud määrusega (EMÜ) nr 3625/84 [4]; vastavalt ühinemislepingu artikli 2 lõikele 3 võivad ühenduse institutsioonid võtta enne ühinemist vastu kõnealuse akti artiklis 352 nimetatud meetmed, mis jõustuvad kõnealuse lepingu jõustumiskuupäeval, kui sellest lepingust ei tulene teisiti; kalavarude korralduskomitee ei ole esitanud oma arvamust eesistuja määratud tähtaja jooksul, ON VASTU VÕTNUD KÄESOLEVA MÄÄRUSE: Artikkel 1 Käesoleva määrusega kehtestatud tehnilisi ja kontrollimeetmeid kohaldatakse laevade suhtes, mis sõidavad muude liikmesriikide kui Hispaania lipu all Portugali suveräänsete õiguste või jurisdiktsiooni alla kuuluvates vetes. Artikkel 2 1. Igal aastal edastavad muud liikmesriigid kui Hispaania ja Portugal komisjonile hiljemalt kuu aega enne asjakohase lubatud püügiperioodi algust nende laevade nimekirja, mis võivad teostada ühinemisakti artikli 351 lõigetes 2 ja 3 nimetatud spetsialiseeritud püüki. Iga järgmise püügiliigi kohta edastatakse eraldi nimekiri: - pikkuim-tuuni püüdvad laevad, mis kasutavad ainult veoõngi, - troopilisi tuune püüdvad laevad, mis kasutavad ainult seinnootasid, - muid tuuniliike kui pikkuim-tuuni ja troopilisi tuune püüdvad laevad, mis kasutavad ainult seinnootasid. 2. Lõikes 1 nimetatud nimekirju võib kohandada iga kuu esimesel päeval; komisjonile teatatakse kõikidest muudatustest eelmise kuu 15. kuupäevaks. 3. Lõikes 1 nimetatud nimekirjad sisaldavad iga laeva kohta järgmist teavet: - laeva nimi, - registrinumber, - pardatähis, - registreerimissadam, - omaniku (omanike) või prahtija(te) nimi (nimed) ja aadress(id), ja kui omanik on juriidiline isik või ühendus, selle esindajate nimed, - kogumahutavus ja -pikkus, - mootori võimsus, - kutsungsignaal ja raadiosagedus. Artikkel 3 1. Liikmesriigid, välja arvatud Hispaania ja Portugal, koostavad kõikide artiklis 2 nimetatud püügiliikide lõikes ettepanekud perioodiliste nimekirjade kohta, määrates kindlaks laevad, mis vastavalt ühinemisakti artikli 351 lõigetele 2 ja 3 võivad kala püüda ühel ja samal ajal. Nimekirjade ettepanekutes määratakse kindlaks laevade arv, mis ei ületa ühinemisakti artikli 351 lõikes 2 nimetatud korras igal aastal nõukogu kehtestatavaid piirmäärasid. Kõnealused ettepanekud edastatakse komisjonile vähemalt 15 tööpäeva enne püügihooaja algust; pikkuim-tuuni püüdvate laevade nimekiri hõlmab vähemalt ühte kalendrikuud, kuid mitte rohkem kui kaheksat nädalat ajavahemikus 1. mai–31. august; troopilisi tuune ja muid tuuniliike püüdvate laevade nimekirjad hõlmavad vähemalt kahte kalendrikuud. 2. Kõik perioodilised nimekirjad sisaldavad iga laeva kohta järgmist teavet: - laeva nimi ja registrinumber, - kutsungsignaal, - omaniku (omanike) või prahtija(te) nimi (nimed) ja aadress(id), ja kui omanik on juriidiline isik või ühendus, selle esindajate nimed, - ajavahemik, mille suhtes püügiluba taotletakse, - kavandatav püügiviis, - kavandatav kalastusvöönd. 3. Komisjon vaatab läbi lõikes 1 nimetatud ettepanekud ning kinnitab perioodilised nimekirjad, mille ta saadab asjaomaste liikmesriikide ametiasutustele ja Portugali pädevatele kontrolliasutustele vähemalt neli tööpäeva enne nimekirjade määratud jõustumiskuupäeva. 4. Liikmesriikide, välja arvatud Hispaania ja Portugal, ametiasutused võivad taotleda, et komisjon asendaks perioodilises nimekirjas nimetatud laeva, mis kogu piiritletud ajavahemiku või selle ajavahemiku osa jooksul ei saa vääramatu jõu tõttu oma püügiluba kasutada, ning et ta lisaks perioodilisse nimekirja ühe või mitu laeva, kui sinna on kantud vähem laevu kui ühel ja samal ajal püüda võivate laevade maksimummäär, tingimusel et nimetatud määra ei ületata. Kõik asendus- või lisalaevad tuleb kanda artiklis 2 nimetatud nimekirjadesse. Komisjon teatab viivitamata Portugali pädevatele kontrolliasutustele ja asjaomaste liikmesriikide pädevatele ametiasutustele kõikidest perioodilistesse nimekirjadesse tehtud muudatustest. Ühelegi asendus- ega lisalaevale ei anta püügiluba enne komisjoni teates märgitud kuupäeva. Artikkel 4 Tuunipüügiluba omavad laevad ei või hoida oma pardal muud liiki kalu ega kalatooteid kui tuun, välja arvatud elussöödaks kasutatavad anšoovised. Artikkel 5 Püügiluba omavate laevade kiprid või vajaduse korral nende omanikud peavad täitma lisas sätestatud eritingimusi. Artikkel 6 Ilma et see piiraks määruse (EMÜ) nr 171/83 kohaldamist, kohaldatakse muude liikmesriikide kui Hispaania ja Portugali lipu all sõitvate laevade suhtes järgmisi tehnilisi meetmeid: a) nakkevõrkude kasutamine on keelatud; b) laevade pardal ei või hoida muid püügivahendeid kui need, mis on vajalikud neile lubatud püügiliigi puhul; c) ükski õngepüügilaev ei või heita rohkem kui kaks õngejada päevas; kummagi õngejada maksimumpikkus on 20 meremiili; lipsude vaheline kaugus on vähemalt 2,70 meetrit. Artikkel 7 Liikmesriigid, välja arvatud Hispaania ja Portugal, teatavad komisjonile enne iga kuu 15. kuupäeva kõikide tuunipüügilaevade püügikogused ja eelnenud kuu jooksul igas sadamas nendelt laevadelt lossitud kogused. Artikkel 8 Käesolev määrus jõustub 1. jaanuaril 1986 vastavalt Hispaania ja Portugali ühinemislepingu jõustumisele. Käesolev määrus on tervikuna siduv ja vahetult kohaldatav kõikides liikmesriikides. Brüssel, 27. detsember 1985 Komisjoni nimel asepresident Frans Andriessen [1] EÜT L 220, 29.7.1982, lk 1. [2] EÜT L 169, 28.7.1983, lk 14. [3] EÜT L 24, 27.1.1983, lk 14. [4] EÜT L 335, 22.12.1984, lk 3. -------------------------------------------------- LISA ERITINGIMUSED, MIDA PEAVAD TÄITMA MUUDE LIIKMESRIIKIDE KUI HISPAANIA JA PORTUGALI LAEVAD, MIS OMAVAD LUBA PÜÜDA KALA PORTUGALI VETES 1. Laeva pardal peab olema käesolevate eritingimuste eksemplar. 2. Litsentsi omava laeva pardatähis peab olema selgelt märgitud nii laeva vööri kui ka tekiehitise mõlemale küljele, kus see on kõige paremini nähtav. Tähed ja numbrid värvitakse laevakere või tekiehitise värvist selgelt eristuva värviga ja neid ei tohi ära pühkida, muuta, kinni katta ega muul viisil varjata. --------------------------------------------------